samgöngu - og sveitarstjórnarráðherra við fyrirspurn frá Bjarna Jónssyni um forgangsvegi , endurbyggingu stofnleiða og lagningu bundins slitlags á tengivegi . 1 . Telur ráðherra æskilegt að malarvegir sem skólaakstur barna fer um verði skilgreindir sem forgangsvegir ? Við forgangsröðun framkvæmda við þjóðvegi hefur fyrst og fremst verið tekið tillit til umferðarþunga og ástands veganna . Hlutverk vega innan vinnusóknarsvæðis , skólasvæðis og fyrir ferðaþjónustu hefur einnig áhrif á forgangsröðun . Sátt hefur verið um viðmið fyrir forgangsröðun hér á landi . Viðhald malarvega er stórt og vaxandi verkefni og hefur fé til viðhalds verið stóraukið og eykst um 2 milljarða kr. á milli ára og verður 10,5 milljarðar kr. árið 2019 . Árið 2016 var viðhaldsfé um 5,5 milljarðar kr . Þrátt fyrir þessa miklu aukningu á fé til viðhalds vega , sem er forgangsraðað eftir umferðarþunga , tekur nokkurn tíma að vinna niður uppsafnaðan viðhaldshalla , sérstaklega þar sem endurbóta á veglínu er þörf . Vegagerðin hefur metið það sem svo að auka þurfi viðhaldsfé til malarvega um 30 – 50% svo að hægt verði að halda þeim við samkvæmt þörf . Í samgönguáætlun fyrir árin 2020 – 2034 er gert ráð fyrir að auka framlög til viðhalds vega til að sinna og viðhalda verðmæti vegakerfisins eins og kemur fram í tillögu til þingsályktunar . 2 . Hvenær telur ráðherra að lokið verði endurbyggingu allra helstu stofnleiða á landi og tengingu þeirra við þéttbýli , þar sem eru hundrað íbúar og fleiri , með bundnu slitlagi og viðunandi burðarþoli ? Hyggst ráðherra beita sér fyrir því að þeim framkvæmdum verði hraðað enn frekar og til þess veittir meiri fjármunir ? Í samgönguáætlun fyrir árin 2019 – 2033 og í drögum að samgönguáætlun fyrir árin 2020 – 2034 er áætlað að ljúka lagningu bundins slitlags á stofnveginn um sunnanverða Vestfirði á árunum 2022 – 2023 . Þar með verða öll þéttbýli með meira en eitt hundrað íbúa tengd við stofnvegakerfið með bundnu slitlagi . Borgarfjörður eystri , sem telur tæplega 100 íbúa , verður tengdur með bundnu slitlagi á árunum 2024 – 2025 samkvæmt sömu áætlunum . 3 . Hver er reynslan af átaks - og tilraunaverkefni sem Vegagerðin hóf fyrir nokkrum árum um lagningu bundins slitlags á vegi sem hafa viðunandi burðarþol þrátt fyrir að veghönnun sé að einhverju leyti ábótavant ? Hyggst ráðherra beita sér fyrir því að meiri fjármunum verði varið í slíkar vegabætur ? Ef svo er , er óskað eftir sundurliðaðri áætlun þar um . Reynslan af þessu átaksverkefni , sem einnig var kallað „ tengivegir , bundið slitlag “ , hefur verið mjög góð . Undanfarið hefur bundið slitlag verið lagt á þá vegarkafla sem tiltölulega lítið þurfti að endurbæta hvað varðar legu og burðarþol . Hver kílómetri af nýju slitlagi kostaði um 25 – 30 millj. kr . Í samgönguáætlun er gert ráð fyrir auknum fjárveitingum til þessa . Þó má búast við að hver kílómetri verði dýrari , þar sem endurbætur verða meiri vegna meiri þörf á styrkingu og ekki síður vegna frekari lagfæringa til að bæta umferðaröryggi . Vegagerðin hefur skipt fjárveitingunni milli landshluta hlutfallslega eftir lengd tengivega með malarslitlagi . Lengd tengivega á landinu er um 3.400 km , þar af eru um 2.300 km með malarslitlagi . Áætlaðar fjárveitingar til þessa liðar næstu fimm ár eru um 1.000 millj. kr. á ári . Miðað við að kostnaður við að koma bundnu slitlagi á tengivegi sé að meðaltali 30 millj. kr. á km má reikna með að lagt verði bundið slitlag á um 30 – 35 km á ári .